กลุ่มลิสซิ่งรายได้หายไปกับน้ำ
เตรียมยืด-ลดหนี้ให้ลูกค้าซิงเกอร์รับเอ็นพีแอลพุ่ง1%
12 ต.ค. 2554

เตรียมยืด-ลดหนี้ให้ลูกค้าซิงเกอร์รับเอ็นพีแอลพุ่ง1%
ลิสซิ่งจับตาลูกค้าใกล้ชิด หวั่นน้ำท่วมดันหนี้เสียพุ่ง เตรียมแผนพร้อมช่วยเหลือลูกหนี้
นายบุญยง ตันสกุล กรรมการผู้จัดการ บริษัท ซิงเกอร์ประเทศไทย เปิดเผยว่า วิกฤตน้ำท่วมส่งผลให้บริษัทต้องปิดสาขา 10 แห่ง ที่อยู่ในเขตภาคกลางชั่วคราว และมีจำนวนบัญชีลูกหนี้เช่าซื้อเครื่องใช้ไฟฟ้าที่อยู่ในข่ายเฝ้าระวังประมาณ 5,000 บัญชี หรือคิดเป็น 3.5% ของจำนวนบัญชีทั้งหมด 1.4 แสนบัญชี 
ในกรณีเลวร้ายสุดหากบริษัทไม่สามารถเข้าไปเก็บหนี้ที่อยู่ในข่ายเฝ้าระวังได้เลยจะทำให้หนี้ที่ไม่ก่อให้เกิดรายได้ (NPL) ของบริษัทเพิ่มขึ้นจาก 4.5% เป็น 5-5.5% เป็นอย่างมาก
“เราวางแผนที่จะช่วยเหลือลูกหนี้ที่ได้รับผลกระทบไว้แล้ว สำหรับลูกค้าที่สินค้าหายไปกับน้ำบริษัทจะนำสินค้าใหม่ไปให้ เพื่อให้ลูกหนี้มีสินค้าผ่อนชำระต่อไปได้ ส่วนลูกหนี้ที่สินค้าได้รับความเสียหายก็จะส่งทีมไปปรับสภาพ ซ่อมแซม โดยไม่คิดค่าใช้จ่าย ส่วนลูกหนี้ที่ได้รับความเสียหายมากจนไม่มีกำลังผ่อนชำระบริษัทก็จะลดยอดหนี้ให้” นายบุญยง กล่าว
นอกจากนี้ วิกฤตน้ำท่วมยังทำให้ยอดขายเครื่องใช้ไฟฟ้าของบริษัทต่ำกว่าเป้าที่ตั้งไว้ เนื่องจากกำลังซื้อของประชาชนเริ่มชะลอตัวลงตั้งแต่ปลายเดือน ก.ย.ที่ผ่านมา และน่าจะทำให้ยอดขายไตรมาส 4 ปีนี้ต่ำกว่าที่คาดการณ์ไว้ ส่งผลให้ยอดขายทั้งปีลดลงมาอยู่ที่ 2,400 ล้านบาท โตขึ้นจากปีก่อนเพียง 12-13% จากเดิมที่คาดว่าจะโตขึ้นถึง 15%
นายประพล พรประภา รองกรรมการผู้จัดการ บริษัท ฐิติกร (TK) กล่าวว่า บริษัทมีสาขาที่ถูกน้ำท่วม 2 แห่ง มีจำนวนบัญชีลูกหนี้เช่าซื้อจักรยานยนต์ที่ต้องจับตาใกล้ชิดประมาณ 2,000 บัญชี คิดเป็นมูลค่าประมาณ 20-30 ล้านบาท 
อย่างไรก็ตาม ขณะนี้ยังไม่สามารถประเมินได้ว่าจะมีหนี้เสียเพิ่มขึ้นแค่ไหน เพราะน้ำยังไม่ลดทำให้เข้าไปประเมินความเสียหายในพื้นที่ไม่ได้
“ตอนนี้เรามีหนี้เสียทั้งหมดประมาณ 3% ของยอดสินเชื่อทั้งหมด และมีจำนวนบัญชีที่ต้องจับตาดูเพียง 2,000 บัญชี ซึ่งถือว่าไม่มาก เพราะคิดเป็น 1% ของจำนวนบัญชีทั้งหมด ซึ่งบริษัทอาจให้ลูกค้าที่ได้รับผลกระทบพักชำระหนี้ 12 เดือน เพื่อบรรเทาผลกระทบเบื้องต้นไปก่อน” นายประพล กล่าว
ทั้งนี้ บริษัทยังคงประมาณการเติบโตของพอร์ตเช่าซื้อไว้ที่ 20% หรือโตขึ้นจาก 7,000 ล้านบาท เป็น 8,400 ล้านบาท เนื่องจากมั่นใจว่าจะได้รับผลกระทบจากน้ำท่วมไม่มาก แม้ว่ายอดเช่าซื้อในช่วงไตรมาส 3-4 อาจชะลอตัวลงบ้างก็ตาม
นายธีรวัฒน์ เกียรติสมภพ กรรมการผู้จัดการ บริษัท ไมด้า ลิสซิ่ง (ML) เปิดเผยว่า บริษัทได้รับผลกระทบจากภัยน้ำท่วมไม่มาก เพราะลูกค้าส่วนใหญ่อยู่ในเขตภาคเหนือ ภาคอีสาน ภาคใต้ และมีบัญชีเช่าซื้อรถยนต์ที่อยู่ในข่ายต้องเฝ้าระวังไม่เกิน 1,000 บัญชี จากจำนวนทั้งหมด 3 หมื่นบัญชี โดยบริษัทเตรียมยืดหนี้หรือปรับโครงสร้างหนี้ให้กับลูกค้าได้รับผลกระทบ ส่วนรายได้ของบริษัทในช่วงไตรมาส 4 อาจชะลอตัวลงเล็กน้อย